31983L0514
L 291/9
JURNALUL OFÍCIAL AL UNIUNII EUROPENE
A TREIA DIRECTIVĂ A COMISIEI
din 27 septembrie 1983
privind apropierea legislației statelor membre cu privire la metodele de analiză necesare pentru controlul compoziției produselor cosmetice
(83/514/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 76/768/CEE a Consiliului din 27 iulie 1976 privind apropierea legislației statelor membre cu privire la produsele cosmetice (1), modificată ultima dată de Directiva 83/341/CEE (2), în special articolul 8 alineatul (1),
întrucât Directiva 76/768/CEE prevede testarea oficială a produselor cosmetice cu scopul constatării îndeplinirii condițiilor stabilite de dispozițiile Comunității privind compoziția produselor cosmetice;
întrucât toate metodele de analiză necesare trebuie stabilite cât se poate de repede; întrucât au fost deja parcurse două etape pentru atingerea acestui obiectiv, prin definirea anumitor metode în Directivele 80/1335/CEE (3) și 82/434/CEE ale Comisiei (4), a treia etapă trebuie să constea în definirea metodelor pentru determinarea diclormetanului și 1,1,1-tricloretanului, identificarea și determinarea chinolin-8-ol-ului și sulfatului de bis(8-hidroxichinolină), determinarea amoniacului, identificarea și determinarea nitrometanului, identificarea și determinarea acidului mercaptoacetic în produse pentru ondularea părului, produse pentru întinderea părului și produse depilatoare, identificarea și determinarea hexaclorofenului (INN), tosycloramidei de sodiu (INN), determinarea fluorului total în paste de dinți, identificarea și determinarea compușilor organomercurici, determinarea sulfurilor elementelor alcaline și alcalino-pământoase;
întrucât măsurile prevăzute de prezenta directivă sunt în conformitate cu avizul Comitetului privind adaptarea Directivei 76/768/CEE la progresul tehnic,
ADOPTĂ PREZENTA DIRECTIVĂ:
Articolul 1
Statele membre adoptă toate măsurile necesare pentru a se asigura că în timpul testării oficiale a produselor cosmetice:
-
determinarea diclormetanului și 1,1,1-tricloretanului;
-
identificarea și determinarea 8-chinolinolului și sulfatului de bis (8-hidroxichinolină);
-
determinarea amoniacului;
-
identificarea și determinarea nitrometanului;
-
identificarea și determinarea acidului mercaptoacetic în produse pentru ondularea părului, produse pentru întinderea părului și în produse depilatoare;
-
identificarea și determinarea hexaclorofenului (INN);
-
determinarea tosylcloramidei de sodiu (INN);
-
determinarea fluorului total în paste de dinți;
-
identificarea și determinarea compușilor organomercurici;
-
determinarea sulfurilor alcaline și alcalino-pământoase
se efectuează în conformitate cu metodele descrise în anexă.
Articolul 2
Statele membre pun în aplicare actele cu putere de lege și actele administrative necesare pentru a se conforma prezentei directive până la 31 decembrie 1984.
Statele membre informează de îndată Comisia cu privire la aceasta.
Articolul 3
Prezenta directivă se adresează statelor membre.
Adoptată la Bruxelles, 27 septembrie 1983.